Sombrero galaktika
Sombrero galaktika, M104 arba NGC 4594 – spiralinė galaktika Mergelės žvaigždyne. Nuotolis nuo Saulės – ~28 milijonai šm, skersmuo – 50 000 šm. Regimasis ryškis +8m; nors plika akimi galaktika nematoma, ją galima stebėti nedideliais teleskopais (lengviausiai aptinkama gegužės mėn.). Tipas SA(s)a. Teigiama, kad Sombrero galaktikos masė prilygsta 800 milijardų saulių masei, tai vienas masyviausių Vietinio galaktikų superspiečiaus objektų. Galaktikos branduolyje glūdi apie 1 mlrd. kartų masyvesnė už Saulę juodoji bedugnė, tačiau jos aktyvumas nedidelis. Sombrero galaktika pasižymi kamuolinių spiečių gausa – jų čia esama beveik 2000 (10 kartų daugiau nei Paukščių Take). Šių spiečių amžius svyruoja nuo 10 iki 13 mlrd. metų (kaip ir Paukščių Tako kamuolinių spiečių). Pirmasis objektą aptiko Pierre Méchain 1781 m. Koordinatės: Rektascensija – 12h 39m 59.4s, Deklinacija – -11° 37′ 23″